Beslutning fra Det Rådgivende Udvalg for EKSF

vedrørende nedsættelse af "Det Rådgivende Udvalg for Kul, Stål og Industriel Omstilling" inden for rammerne af Det Økonomiske og Sociale Udvalg. Kriterier for udnævnelsen af de 30 medlemmer fra EKSF-sektorerne

(enstemmigt vedtaget, idet tre undlod at stemme, på det 360. plenarmøde den 10. april 2002)

(2002/C 128/03)

Det Rådgivende Udvalg for EKSF fastsætter

på grundlag af:

- Kommissionens meddelelse "Fremtiden for den strukturerede dialog efter EKSF-traktatens udløb" vedrørende overførsel til Det Økonomiske og Sociale Udvalg af den strukturerede sektordialog, der hidtil har fundet sted i Det Rådgivende Udvalg for EKSF(1)

- den aftale, der er indgået imellem Det Rådgivende Udvalg for EKSF og Det Økonomiske og Sociale Udvalg(2)

- forslaget til tillægs- og ændringsbudget fra Det Økonomiske og Sociale Udvalg, der indeholder de nødvendige tiltag i forbindelse med integrering af EKSF's aktiviteter i ØSU efter EKSF-traktatens udløb(3)

- resultaterne af arbejdet i præsidiet, der fungerer som arbejdsgruppe i Det Rådgivende Udvalg for EKSF, og

ud fra den betragtning, at det er nødvendigt at operere med tre niveauer for fordeling af medlemmerne:

a) på de to sektorer (kul og stål)

b) på de andre kategorier (producenter, arbejdstagere, forbrugere og forhandlere)

c) på de 15 medlemsstater

at fordelingen og udnævnelsen af de 30 medlemmer af Det Rådgivende Udvalg for Kul, Stål og Industriel Omstilling fra EKSF-sektorerne skal ske efter de nedenfor anførte kriterier.

1. Fordeling af medlemmerne på de to sektorer (kul og stål)

På grundlag af:

- den nuværende sammensætning af Det Rådgivende Udvalg for EKSF, og

- omfanget af de to sektorers bidrag til afgiften i hele traktatens gyldighedsperiode

bliver fordelingen af de 30 medlemmer på de to sektorer som følger:

- 30 % til kulsektoren svarende til ni medlemmer

- 70 % til stålsektoren svarende til 21 medlemmer.

2. Fordeling af medlemmerne på de tre kategorier

Den i Det Rådgivende Udvalg for EKSF eksisterende fordeling bibeholdes. Den indebærer en ligelig fordeling af medlemmerne på de tre kategorier. På grundlag af den i punkt 1 fastsatte fordeling på de to sektorer bliver fordelingen af medlemmerne som følger:

- Kulsektoren: tre medlemmer til hver af kategorierne: producenter, arbejdstagere, forbrugere/forhandlere

- Stålsektoren: syv medlemmer til hver af kategorierne: producenter, arbejdstagere, forbrugere/forhandlere.

En anden fordeling på kategorierne inden for sektorerne er kun mulig, hvis der indgås en aftale herom blandt de interesserede parter.

3. Udnævnelse

Der bliver udnævnt 30 faste medlemmer og 30 suppleanter. Suppleanterne er ikke tilknyttet bestemte faste medlemmer.

Det Rådgivende Udvalg for EKSF foreslår kandidater blandt sine nuværende medlemmer i forbindelse med den første udnævnelse af medlemmer af Det Rådgivende Udvalg for Kul, Stål og Industriel Omstilling. Efterfølgende udnævnes medlemmerne af Det Økonomiske og Sociale Udvalg, hver gang dette sammensættes.

Udnævnelserne, herunder den første, foretages på grundlag af en liste med kandidater udpeget af de europæiske organisationer, der er mest repræsentative i hver kategori i de to sektorer (se oversigt i bilag).

Man må i hver kategori sikre en ligelig fordeling af medlemmerne på landene i Den Europæiske Union, idet man tager udgangspunkt i kul- og stålproduktionen og antallet af beskæftigede og anvender en rotationsordning for egentlige medlemmer og suppleanter.

Hvis det ikke er muligt med sikkerhed at fastslå, hvilke europæiske organisationer der er mest repræsentative for sektoren, påhviler det de interesserede kategorier at nå til enighed om, hvilke medlemmer der skal udpeges.

For at tage hensyn til den rolle, som arbejdsmarkedets parter spiller i EU, og det ansvar, der påhviler dem, og for at sikre den nødvendige koordinering, kan et medlem fra hver kategori udpeges direkte af den europæiske organisation, der er mest repræsentativ.

Udnævnelsen af medlemmerne af det første Rådgivende Udvalg for Kul, Stål og Industriel Omstilling sker på det sidste møde i Det Rådgivende Udvalg for EKSF, der planlægges afholdt ultimo juni 2002.

Navnene på de udpegede egentlige medlemmer og suppleanter skal være sekretariatet for Det Rådgivende Udvalg for EKSF i hænde senest den 15. juni.

(1) KOM(2000) 588 endelig.

(2) R/CES 998/2001 rev. 1.

(3) GB CES10/2002.

BILAG

EUROPÆISKE ORGANISATIONER, SOM REPRÆSENTERER KUL- OG STÅLSEKTOREN

>TABELPOSITION>